देहरादून 30 जून, 2018-मुख्यमंत्री त्रिवेन्द्र सिंह रावत ने शनिवार को दून विश्वविद्यालय में आयोजित प्रदेश स्तरीय छात्र संघ पदाधिकारी सम्मेलन में बतौर मुख्य अतिथि प्रतिभाग किया। उच्च शिक्षा विभाग के तत्वाधान में आयेजित यह सम्मेलन कॉलेज व विश्वविद्यालयों में छात्र संघ चुनाव दिशा निर्देशो के लिए बनी लिंगदोह समिति की सिफारिशो पर पुर्नविचार हेतु केन्द्रित था। प्रदेशभर के छात्र संघ पदाधिकारियों को सम्बोधित करते हुए मुख्यमंत्री श्री त्रिवेन्द्र सिंह रावत ने कहा कि कॉलेज व विश्वविद्यालयों में छात्र संघ चुनाव के सम्बन्ध में लिंगदोह समिति की सिफारिशों पर प्रदेशस्तर पर परिचर्चा होना रचनात्मक व स्वागतयोग्य पहल है। लिंगदोह समिति की सिफारिशे वर्ष 2008 में आई थी। समिति की सिफारिशों पर बदलते समय की आवश्यकतानुसार पुर्नविचार होना चाहिए। इससे हमारे कॉलेजो और महाविद्यालयों के शैक्षिक वातावरण व शिक्षा के स्तर में भी बेहतर परिर्वतन होगा। मुख्यमंत्री त्रिवेन्द्र ने कहा कि सकारात्मक परिवर्तन के लिए दृढ़ इच्छाशक्ति जरूरी है। छात्र संघ के चुनाव युवाओं के लिए राजनीति में प्रवेश का पहला लोकतांत्रिक कदम है। राजनीति, छात्रों व शिक्षा जगत को समन्वित रूप से राज्य व देश हित में एक ही दिशा में कार्य करना चाहिए।